ORDE do 11 de febreiro de 2000 pola que se convocan axudas de formación en réxime de empresa tutelada para os alumnos do Instituto Galego de Formación en Acuicultura.
CONSELLERÍA DE PESCA, MARISQUEO E ACUICULTURA — III. OUTRAS DISPOSICIÓNS — 29/02/2000

O tránsito á vida laboral é un dos aspectos máis relevantes nos novos enfoques da formación profesional. Dentro das iniciativas que se revelaron como máis eficaces para producir con éxito ese tránsito está o modelo de empresa tutelada, no que a entidade formadora facilita un período de práctica laboral nun ámbito de empresa ficticia, no que se reproducen os medios e procesos de producción e xestión reais, pero no que a titularidade dos medios de producción é da administración responsable do proceso de formación.
Como experiencia innovadora dese tipo comezarán a funcionar no exercicio de 2000 dúas empresas tuteladas no Instituto Galego de Formación en Acuicultura da Illa de Arousa, dedicadas á producción de cría de bivalvos.
Resulta necesario selecciona-los alumnos participantes nese itinerario de perfeccionamento profesional e adxudicarlles unha bolsa de axuda para desenvolve-la súa actividade durante o tempo de permanencia como traballadores en formación dentro das empresas tuteladas.
Polo exposto, esta consellería
DISPÓN:
Artigo 1º
Con cargo á aplicación orzamentaria 12.04.322S.480.0, formación profesional F.S.E., dos orzamentos xerais da Comunidade Autónoma de Galicia para o 2000, convócanse catro (4) bolsas para a especialización posformativa para alumnos de formación profesional específica do Instituto Galego de Formación en Acuicultura.
A concesión destas axudas rexerase polas bases do anexo I desta orde.
Artigo 2º
O importe global máximo que acadará o conxunto das axudas é de tres millóns oitocentas corenta mil pesetas (3.840.000 ptas.).
Disposicións derradeiras
Primeira.-Facúltase o director xeral de Formación Pesqueira e Investigación para dicta-las normas necesarias para o desenvolvemento e execución desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 11 de febreiro de 2000.
P.D. (Orde 17-12-1997, DOG nº 246, do 22 de decembro)
Juan José Álvarez Pérez
Secretario xeral da Consellería de Pesca,
Marisqueo e Acuicultura
ANEXO I
Bases
Primeira.-Obxecto e dotación.
O obxecto desta convocatoria é a concesión de catro bolsas, dun ano de duración, para a realización dun proxecto de xestión e producción de cría de bivalvos na modalidade de empresa tutelada para tódolos alumnos que remataron os ciclos formativos de acuicultura no Igafa dentro dos 3 anos anteriores á publicación desta orde de convocatoria.
A contía de cada unha das bolsas será de novecentas sesenta mil (960.000) pesetas que se aboarán en doce mensualidades de oitenta mil (80.000) pesetas cada unha e nas que se aplicará a correspondente retención fiscal.
Segunda.-Carácter da bolsa.
Dado o seu carácter formativo e de especialización, a concesión destas bolsas non implica relación laboral ou administrativa entre o beneficiario e a Consellería de Pesca, Marisqueo e Acuicultura, aínda que si a necesaria e natural coordinación co horario e normas de funcionamento do centro onde realiza á súa formación; nin dará lugar á súa inclusión na Seguridade Social, aínda que quedará incluído nunha póliza colectiva de seguro de accidentes durante o período de concesión.
Terceira.-Condicións dos aspirantes.
-Ter rematado un dos ciclos formativos no Igafa dentro dos 3 anos anteriores ó da publicación desta orde de convocatoria.
-Formar equipo de dúas persoas para a redacción, presentación e posterior execución do proxecto, no caso de ser seleccionados.
-Que, como mínimo, un dos membros do equipo sexa do ciclo de grao superior.
Cuarta.-Documentación e trámites.
1. A solicitude destas bolsas farase mediante escrito dirixido á Dirección Xeral de Formación Pesqueira e Investigación, segundo o modelo normalizado do anexo II, xunto cos seguintes documentos:
-Fotocopia compulsada do DNI.
-Currículum vitae de cada membro do equipo solicitante, cos documentos acreditativos dos méritos alegados.
-Fotocopia compulsada do título do ciclo formativo cursado.
-Proxecto de execución e producción da cría de bivalvos por equipo.
2. O prazo de presentación de solicitudes será de 20 días hábiles, contados desde o día seguinte ó da publicación desta orde no DOG.
3. A Dirección Xeral de Formación Pesqueira e Investigación comprobará que tódalas solicitudes reúnen os requisitos establecidos nesta orde e publicará unha resolución no taboleiro de anuncios do Instituto Galego de Formación en Acuicultura coa lista de admitidos e excluídos, indicando, se é o caso, as causas de exclusión. Contra a dita resolución poderán os interesados formular reclamación para emendar erros e falta de documentos, perante a Dirección Xeral de Formación Pesqueira e Investigación no prazo de 10 días a partir da publicación da resolución e achegarán, se é o caso, a documentación necesaria. Transcorrido este prazo sen que se corrixan as causas de exclusión, procederase ó arquivo do expediente logo de resolución.
Quinta.-Outorgamento da bolsa.
1. As bolsas serán adxudicadas polo director xeral de Formación Pesqueira e Investigación, por proposta da comisión de selección.
2. A comisión de selección, presidida polo director xeral de Formación Pesqueira e Investigación ou persoa en quen delegue estará, ademais, formada por dous vocais en representación do Instituto Galego de Formación en Acuicultura e un vocal en representación do Instituto de Investigacións Mariñas; un dos membros actuará como secretario.
3. Na fase de selección teranse en conta os seguintes criterios de valoración:
a) Proxecto de execución elaborado polo equipo e a súa defensa perante a comisión de valoración, puntuación máxima de 6 puntos.
b) Expediente académico e profesional de cada un dos membros, puntuación máxima 4 puntos.
4. Efectuada a selección pola comisión de selección, a Dirección Xeral de Formación Pesqueira e Investigación fará pública a relación provisional de beneficiarios seleccionados mediante anuncios publicados nos taboleiros de anuncios do Igafa e da Dirección Xeral de Formación Pesqueira e Investigación. Contra esta resolución poderase formular reclamación no prazo de 10 días. Transcorrido o dito prazo, a comisión procederá a estudia-las reclamacións presentadas e elevará a proposta definitiva ó director xeral para que resolva.
5. A resolución da convocatoria farase pública no taboleiro de anuncios do centro e poñerá fin á vía administrativa.
Contra a dita resolución e de conformidade co disposto no artigo 46 da Lei 29/1998, do 13 de xullo, reguladora da xurisdicción contencioso-administrativa, poderá interpoñerse, perante o órgano xurisdiccional competente, recurso contencioso-administrativo no prazo de 2 meses contados desde o día seguinte ó da publicación da citada resolución.
6. Se transcorridos 10 días desde a publicación da resolución de adxudicación no taboleiro de anuncios os bolseiros non formalizasen a aceptación, perderán a bolsa e procederase a cubri-las vacantes cos suplentes nomeados.
Sexta.-O beneficiario está obrigado ó reintegro total ou parcial da axuda no suposto de incumprimento das condicións establecidas para a súa concesión.
Ademais, está obrigado a facilitar toda a información que lle sexa requirida pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino das axudas.
Sétima.-Pagamento.
Unha vez producida a incorporación á empresa tutelada e tras ser certificada esta polo director do Igafa, procederase ó pagamento da cantidade mensual con efecto a mes vencido.
Oitava.-Duración.
As bolsas concederanse polo período dun ano prorrogable por outro máis por solicitude da parte interesada.
Novena.-Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.